SL Uradni list Evropske unije L 208/53

SKLEP št. 1/2017 POSEBNEGA ODBORA CARIFORUM-EU ZA CARINSKO SODELOVANJE IN OLAJŠEVANJE TRGOVINE

z dne 7. julija 2017

o odstopanju od pravil o poreklu, določenih s Protokolom I k Sporazumu o gospodarskem partnerstvu med državami Cariforuma na eni strani ter Evropsko skupnostjo in njenimi državami članicami na drugi strani zaradi upoštevanja posebnih razmer v Dominikanski republiki v zvezi z nekaterimi tekstilnimi izdelki [2017/1463]

POSEBNI ODBOR ZA CARINSKO SODELOVANJE IN OLAJŠEVANJE TRGOVINE JE –

ob upoštevanju Sporazuma o gospodarskem partnerstvu med državami Cariforuma na eni strani ter Evropsko skupnostjo in njenimi državami članicami na drugi strani ter zlasti členov 39(2) in 42(b) Protokola I k Sporazumu,

ob upoštevanju naslednjega:

(1) Sporazum o gospodarskem partnerstvu med državami Cariforuma na eni strani ter Evropsko skupnostjo in njenimi državami članicami na drugi strani (1) (v nadaljnjem besedilu: Sporazum Cariforum-EU) se od 29. decembra 2008 začasno uporablja med Evropsko unijo (EU) ter državami Antigva in Barbuda, Bahami, Barbados, Belize, Dominika, Dominikanska republika, Grenada, Gvajana, Jamajka, Saint Kitts in Nevis, Sveta Lucija, Saint Vincent in Grenadine, Surinam ter Trinidad in Tobago.

(2) Protokol I k Sporazumu o opredelitvi pojma „izdelki s poreklom“ in načinih upravnega sodelovanja vsebuje pravila o poreklu za uvoz izdelkov s poreklom iz držav Cariforuma v EU.

(3) V skladu s členom 39(2) Protokola I k Sporazumu se lahko odobrijo odstopanja od navedenih pravil o poreklu, kadar odobritev takšnih odstopanj upravičuje razvoj obstoječe industrije ali nastanek nove industrije v državah Cariforuma. Poleg tega člen 39(6)(b) navedenega protokola določa, da je treba pri preučitvi zahtevkov za odstopanje upoštevati zlasti primere, pri katerih bi uporaba obstoječih pravil o poreklu znatno vplivala na zmožnost obstoječe industrije v državi ali državah Cariforuma, da nadaljuje z izvozom v EU, zlasti v primerih, ko bi to lahko povzročilo prenehanje njenih dejavnosti.

(4) Posebni odbor Cariforum-EU za carinsko sodelovanje in olajševanje trgovine je 10. marca 2015 sprejel Sklep št. 1/2015 (2) o odstopanju od pravil o poreklu v zvezi z nekaterimi tekstilnimi izdelki, uvoženimi v Unijo v skladu s členom 39(2) in 39(6)(b) Protokola I k Sporazumu, od 10. marca 2015 do 9. marca 2017.

(5) Predsedujoči Posebnemu odboru Cariforum-EU za carinsko sodelovanje in olajševanje trgovine je 22. februarja 2017 od Dominikanske republike prejel nov zahtevek za odstopanje.

(6) V skladu s členom 13 Protokola I k Sporazumu morajo biti pogoji za pridobitev statusa izdelka s poreklom iz naslova II Protokola I izpolnjeni brez poseganja v državah Cariforuma ali v EU. Haiti je Sporazum podpisal, vendar ga ni ratificiral in ga začasno ne uporablja. V skladu s členom 8 Protokola I veljajo pranje, likanje tekstila, pritrjevanje ali tiskanje oznak, nalepk in logotipov, preprosto pakiranje v vrečke, zaboje ali škatle ali kombinacija dveh ali več teh postopkov kot nezadostna obdelava in predelava, da bi izdelki pridobili status izdelkov s poreklom. Zato bi bilo treba odobriti odstopanje od določb člena 8 in člena 13(1) Protokola I, da končni izdelek, ki se izvozi iz Dominikanske republike v EU, lahko pridobi status izdelka s poreklom.

(7) Dominikanska republika je vložila zahtevek za odstopanje od pravil o poreklu iz Protokola I k Sporazumu Cariforum-EU v zvezi s 180 647 kosi dolgih hlač, pumparic in podobnih hlač ter kratkih hlač iz denima za moške ali dečke, uvrščenih pod oznako HS 6203.42, ki se uvozijo v EU v skladu s členom 39(2) navedenega protokola. Zahtevek temelji na dejstvu, da je industrija Dominikanske republike še naprej v težkem položaju, saj obdelava in predelava, ki se izvajata v sosednji državi, Haitiju, vplivata na skladnost s pravili o poreklu iz Sporazuma Cariforum-EU, ki ga mora ratificirati Haiti. Če bi Haiti prenehal biti vir za Dominikansko republiko, bi bil nadaljnji izvoz obstoječe tekstilne industrije iz Dominikanske republike v EU znatno prizadet. Novo odstopanje bi prispevalo h kontinuiteti proizvodnje in razvoja industrije ter ohranitvi delovnih mest v Dominikanski republiki in na Haitiju. Ratifikacija Sporazuma s strani Haitija bi zainteresiranim stranem zagotovila potrebno poslovno stabilnost in čim večjo predvidljivost.

(8) V tej zahtevi je zajeto obdobje dveh let. Glede na sedanja prizadevanja Haitija za ratifikacijo Sporazuma v letu 2017 bi bilo treba odstopanje odobriti za eno leto, da se Dominikanski republiki zagotovi več časa za pripravo na uskladitev s pravili za pridobitev porekla in da se zagotovi predvidljivost za gospodarske subjekte, dokler se ne zaključi proces ratifikacije na Haitiju. Odstopanje se lahko podaljša še za eno leto, če se proces ratifikacije na Haitiju ne bi zaključil do konca prvega leta odstopanja.

(9) V zahtevku je zajetih vsega skupaj 180 647 kosov hlač iz denima, predvidenih za izvoz v EU. Glede na informacije iz Dominikanske republike je izvoz izdelkov z oznako HS 6203.42, ki je bil zajet z odstopanjem, v obdobju od marca 2015 do marca 2016 obsegal 161 634 kosov. Količine, ki bodo odobrene za leti 2017 in 2018, bi morale biti v skladu s tem izkoristkom. Primerno je, da se za učinkovit in popoln izkoristek predvidene letne kvote izvoza določi 180 647 kosov letno, s čimer se upoštevajo zmožnosti obstoječe industrije za nadaljnji izvoz v Unijo.

(10) Posebni odbor Cariforum-EU za carinsko sodelovanje in olajševanje trgovine bi moral odobriti odstopanje za 180 647 kosov dolgih hlač, pumparic in podobnih hlač ter kratkih hlač iz denima za moške ali dečke, uvrščenih pod oznako HS ex ex 6203.42 (oznako KN 6203 42 31), ki se uvozijo v Unijo v obdobju enega leta od datuma sprejetja tega sklepa.

(11) Izvedbena uredba Komisije (EU) 2015/2447 (3) določa pravila za upravljanje tarifnih kvot. Ta pravila bi bilo treba uporabljati pri upravljanju količine, za katero se s tem sklepom odobri odstopanje.

(12) Zaradi učinkovitega spremljanja izvajanja odstopanja bi morali organi Dominikanske republike Komisijo redno obveščati o izdanih potrdilih o gibanju blaga EUR.1 –

SPREJEL NASLEDNJI SKLEP:

Člen 1

Z odstopanjem od Protokola I k Sporazumu in v skladu s členom 39(2) navedenega protokola se za dolge hlače, pumparice in podobne hlače ali kratke hlače iz denima za moške ali dečke, uvrščene pod oznako HS ex ex 6203.42 (oznako KN 6203 42 31), proizvedene iz tkanine brez porekla, uvrščene pod oznaki HS 5209.42 in 5513.19 (oznaki KN 5209 42 00 in 5513 19 00) in krojene v Dominikanski republiki, sešite zunaj ozemlja držav Cariforuma in nato oprane, zlikane, opremljene ali potiskane z oznakami, nalepkami in logotipi ter pakirane v Dominikanski republiki, šteje, da imajo poreklo v Dominikanski republiki, v skladu s pogoji, določenimi v členih 2 do 5 tega sklepa.

Člen 2

Odstopanje iz člena 1 se uporablja eno leto za izdelke in količine iz Priloge k temu sklepu, ki se iz Dominikanske republike prijavijo za sprostitev v prosti promet v EU v obdobju od 7. julija 2017 do 6. julija 2018.

Člen 3

Količine iz Priloge se upravljajo v skladu s členi 49 do 54 Izvedbene uredbe (EU) 2015/2447.

Člen 4

Carinski organi Dominikanske republike izvajajo količinske preglede izvoza izdelkov iz člena 1.

Pred koncem meseca, ki sledi posameznemu četrtletju, carinski organi Dominikanske republike Evropski komisiji prek sekretariata Posebnega odbora za carinsko sodelovanje in olajševanje trgovine pošljejo izjavo o količinah, za katere so bila v skladu s tem sklepom izdana potrdila o gibanju blaga EUR.1, ter zaporedne številke navedenih potrdil.

Člen 5

Polje 7 potrdila o gibanju blaga EUR.1, izdanega v skladu s tem sklepom, vsebuje eno od naslednjih navedb:

— „Derogation – Decision No 1/2017 of the CARIFORUM-EU Special Committee on Customs Cooperation and Trade facilitation of 7 July 2017“;

— „Dérogation – Décision no 1/2017 du Comité spécial de coopération douanière et de facilitation des échanges CARIFORUM-UE du 7 juillet 2017“;

— „Excepción – Decisión no 1/2017 del Comité Especial CARIFORUM-UE de Cooperación Aduanera y Facilitación del Comercio del 7 de julio 2017“.

Člen 6

Če EU na podlagi objektivnih informacij odkrije nepravilnosti, goljufije ali ponavljajoče se nespoštovanje obveznosti iz člena 4 tega sklepa, lahko zahteva začasno opustitev odstopanja iz člena 1 v skladu s postopkom iz člena 20(4) in (5) Sporazuma Cariforum-EU.

Člen 7

Odstopanje iz člena 1 se lahko s sklepom odbora podaljša za eno leto, če se proces ratifikacije na Haitiju ne zaključi do konca prvega leta odstopanja, pod pogojem, da zadevna država Cariforuma tri mesece pred koncem tega obdobja predloži dokaz, da še vedno ne more izpolniti pogojev iz Protokola I.

Člen 8

Ta sklep začne veljati 7. julija 2017.

V Georgetownu in Bruslju, 7. julija 2017 Percival MARIE Predstavnik Cariforuma v imenu držav Cariforuma Jean-Michel GRAVE Evropska komisija v imenu Evropske unije

(1) UL L 289, 30.10.2008, str. 3.

(2) Sklep št. 1/2015 Posebnega odbora Cariforum-EU za carinsko sodelovanje in olajševanje trgovine z dne 10. marca 2015 o odstopanju od pravil o poreklu, določenih s Protokolom I k Sporazumu o gospodarskem partnerstvu med državami Cariforuma na eni strani ter Evropsko skupnostjo in njenimi državami članicami na drugi strani zaradi upoštevanja posebnih razmer v Dominikanski republiki v zvezi z nekaterimi tekstilnimi izdelki [2015/600] (UL L 99 z dne 16.4.2015, str. 34).

(3) Izvedbena uredba Komisije (EU) 2015/2447 z dne 24. novembra 2015 o določitvi podrobnih pravil za izvajanje nekaterih določb Uredbe (EU) št. 952/2013 Evropskega parlamenta in Sveta o carinskem zakoniku Unije (UL L 343, 29.12.2015, str. 558).